EFF-man glo vas vir bedrogWiekus Kotze. Foto: Twitter Wiekus Kotze, ŉ Afrikaanse man wat bekendheid verwerf het toe hy by Julius Malema se Ekonomiese Vryheidsvegters (EFF)-party aangesluit het, is Donderdag glo weens bedrog in Alberton, Gauteng, in hegtenis geneem. Die EFF het dit Donderdag in ŉ verklaring bevestig. Volgens Patrick Sindane, die party se woordvoerder, sal lede van die party Kotze ondersteun wanneer hy na verwagting later vandag in die Palm Ridge-landdroshof gaan verskyn. “Ons beskou die saak as niks anders nie as die misbruik van staatsmag om politieke sake met sekere individue uit te sorteer,” het hy gesê. Die Gautengse polisie of die Valke kon nie onmiddellik oor Kotze se inhegtenisname kommentaar lewer nie. Kotze het vroeër gesê hy word op sosialemedia-platforms aangeval en as ŉ verraaier bestempel deur die Afrikaanssprekende gemeenskap, het die Saturday Star in Januarie berig. Kotze sê die aanvalle op sosiale media het begin nadat hy in die party se sentrale struktuur in Gauteng aangestel is. Kotze dra met trots sy EFF-baret en het aan die koerant gesê mense het hom as ŉ idioot beskryf. “Hulle het gesê ek is ŉ idioot, ŉ dwaas, dat ek witvoetjie soek by swartmense, dat ek ŉ verraaier is weens my wit vel.” Lees meer hier. – SAPA